ATP30 คงเป้ารายได้ปีนี้ที่ 270 ลบ.จ่อเจรจาลูกค้ามูลค่าสัญญาราว 400 ลบ.
ATP30 ตั้งเป้าอัตรากำไรสุทธิปี 60 เพิ่มเป็น 10% จาก 3-4% เผยเจรจาลูกค้าใหม่อีก 5 ราย ในเขตนิคมอุตสาหกรรมชลบุรีและระยอง มูลค่าสัญญารวมประมาณ 400 ลบ.ยังคงเป้าหมายรายได้ปีนี้จะเติบโตได้มาที่ 270 ลบ.
28 ก.ย. 2558

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 เปิดเผยว่า บริษัทตั้งเป้าหมายปี 60 จะมีอัตรากำไรสุทธิเป็น 10% จากปัจจุบันอยู่ที่  3-4% เป็นผลมาจากการที่บริษัท จะนำเงินที่ได้จากการระดมทุนไปชำระหนี้เพื่อลดต้นทุนดอกเบี้ยที่มีอยู่ 2 ส่วน คือ หนี้สถาบันการเงิน 30 ล้านบาท โดยจะชำระทั้งหมด
ส่วนที่ 2 เป็นหนี้บริษัทลิสซิ่งจากการเช่าซื้อรถขนส่งที่มีอยู่ราว 100 ล้านบาท แต่หนี้ลิสซิ่งนั้นจะเป็นลักษณะการทยอยชำระตามระยะเวลาที่กำหนด ประกอบกับการบริษัทได้ลดต้นทุนอย่างมีประสิทธิภาพซึ่งจะช่วยให้มีอัตรากำไรที่ดีขึ้น
ขณะที่คาดว่าอัตรากำไรขั้นต้นของบริษัทจะปรับตัวเพิ่มขึ้นเป็น 25% ในปี 59 จากปีนี้ที่คาดว่าจะอยู่ที่ 22% เนื่องจากบริษัทมีแผนพัฒนาระบบการดำเนินงานควบคุมออกแบบการเดินรถ การซ่อมบำรุงให้มีประสิทธิภาพมากขึ้น
ขณะเดียวกันยังได้เจรจากับลูกค้าใหม่อีก 5 ราย ในเขตนิคมอุตสาหกรรมชลบุรีและระยอง โดยมีความต้องการใช้รถรับส่งเพิ่มอีกประมาณ 40-50 คัน มูลค่าสัญญารวมประมาณ 400 ล้านบาท คาดว่าจะลงนามเพื่อให้บริการในปีนี้ และจะเริ่มให้บริการและรับรู้รายได้ในช่วงไตรมาส 1/59  การเพิ่มขึ้นของลูกค้าทำให้บริษัทมีงานในมือ (Backlog) 1,000 ล้านบาท ซึ่งจะทยอยรับรู้รายได้ตั้งแต่ต้นปี 59 ไปจนถึงปี 63
สำหรับจำนวนรถขนส่งของบริษัทมีแผนที่จะเพิ่มขึ้นอย่างต่อเนื่อง โดยบริษัทตั้งเป้าสิ้นปีนี้จะเพิ่มจำนวนรถขนส่งเป็น 180  คัน จากปัจจุบันที่ 136 คัน ซึ่งไม่รวมกับรถร่วมบริการที่อยู่กว่า 100 คัน ซึ่งเป็นรถตู้ ทั้งนี้คาดว่าจะใช้เงินลงทุน 136 ล้านบาท เพื่อเพิ่มจำนวนรถให้สามารถรองรับงานให้มากขึ้น
ทั้งนี้ สำหรับเป้าหมายผลประกอบการในปีนี้บริษัทยังคงเป้าหมายรายได้ปีนี้จะเติบโตได้มาที่ 270 ล้านบาท จาก 235 ล้านบาทในปีก่อน และกำไรสุทธิน่าจะดีกว่าระดับ 8 ล้านบาทในปีก่อน จากการขยายฐานลูกค้าเพิ่มขึ้น และการบริหารจัดการต้นทุนค่าบริการได้อย่างมีประสิทธิภาพ ขณะที่ล่าสุดได้ลงนามต่ออายุสัญญากับลูกค้าเดิม 3 ราย ที่จะหมดสัญญาในปีนี้ มูลค่าสัญญารวม 73 ล้านบาท 
 
 